钦定古今图书集成/明伦汇编/氏族典/第130卷 > 陈良谟
## 钦定古今图书集成/明伦汇编/氏族典/第130卷 > 陈良谟

按《明外史陈良谟传》：“良谟字士亮，鄞人。崇祯四年进
士。授大理推官。初名天工。庄烈帝虔事上帝，诏群臣
名‘天’者悉改之，乃改良谟在职六年，两注上考，行取
擢御史。十二年，出按四川。张献忠、罗汝才等猖獗甚，
良谟躬阅关隘，严饬文武将吏为堵剿计。期满当还，
特留任，诏良谟专护蜀王。贼犯成都，良谟遣将列要”
害为犄角势。一再战，贼溃奔。及还朝，贼势益迫。未几，
京师陷。良谟念母老，己未有子，而妾时氏方有娠，乃
谓之曰：“吾且死，汝幸任身，急归父母家。”时泣曰：“公殉
国，妾不当殉公耶？”良谟喜，妾乃先就缢。既死，良谟整
衣冠望阙拜，亦自缢死。时氏，京师人，年十八，侍良谟
百有三日耳。福王时，良谟赠太仆卿，谥“恭愍”；时氏赠
孺人。